**9.pielikums**

Atkritumu apsaimniekošanas valsts

plānam 2021. -2028. gadam

**Protokols par 2020.gadā 16., 17., 19., 20. novembrī notikušajām reģionālajām sanāksmēm**

# Vidzemes atkritumu apsaimniekošanas reģions (turpmāk – Vidzemes AAR)

*Sanāksme noris 2020. gada 16. novembrī, tiešsaistē, 14:00-15:15*

*Sanāksmes piedalās 44 dalībnieki, to skaitā pārstāvji no VARAM, SIA “Geo Consultants”, SIA “Konsorts”.*

*Informācija par sanāksmes dalībniekiem un tiešsaistes ieraksts pieejams VARAM.*

*Sanāksmes darba kārtība:*

1. Par plāna projektu “Atkritumu apsaimniekošanas valsts plāns 2021.-2028. gadam” (turpmāk – AAVP);
2. Par Vidzemes AAR;
3. Diskusijas un jautājumi par AAVP un Vidzemes AAR.

*Sanāksmes kopsavilkums:*

* VARAM Vides aizsardzības departamenta direktore Rudīte Vesere prezentē AAVP aktualitātes.
* SIA “Geo Consultants” un SIA “Konsorts” prezentē Vidzemes AAR izveides investīciju izvērtējumu.
* Diskusijas un jautājumi par AAVP un Vidzemes AAR.
* S.Sproģe norāda, ka aprēķinos pietrūkst informācija par atkritumu apjomiem no sadzīves atkritumu poligona “Dziļā vāda”, kā arī nav parādīti pārvadāšanas izdevumi.

SIA “Geo Consultants” sniedz atbildi, ka aprēķinos tas ir ņemts vērā.

* S.Zakka jautā, vai nav paredzēti krātuves konservācijas pasākumi sadzīves atkritumu poligonā “Kaudzītes”?

SIA “Geo Consultants” sniedz atbildi, ka aprēķinos tas ir ņemts vērā, prezentācijā tas netika parādīts, dēļ tehniskas kļūdas.

* J.Zarandija jautā par to, ko darīt tām pašvaldībām, kuras jau ir apstiprinājušas sadzīves atkritumu pasaimniekošanas tarifus? Ja poligonos tiks mainīta darbības specifika, tad, kamēr vēl nav skaidrs, ar kādām atkritumu apsaimniekošanas darbībām nodarbosies katrs poligons, 2022. gads ir pārāk agrs termiņš, lai pašvaldības pārrēķinātu tarifus, jo jāņem vērā pārāk daudz vēl nezināmo komponentu, kas veido tarifu.

R.Vesere sniedz atbildi, ka jaunie AAR sāks darboties no 2023. gada un līdz tam pašvaldībām ir jāizveido plāni, kā pāriet uz šo jauno sistēmu.

* M.Kovāča jautā, kā var būt ilgtermiņā izdevīgi pārvadāt atkritumus tādos attālumos? Vai ietekme uz vidi šajā kontekstā ir ņemta vērā? Jo īpaši bioloģiskos atkritumus, ņemot vērā, ka tie sastāda lielu daļu no kopējiem radītajiem, turklāt nav bīstami - vai tos visloģiskāk nebūtu jāplāno pārstrādāt (aerobi vai anaerobi), cik vien iespējams tuvu to rašanās vietai?

SIA “Geo Consultants” sniedz atbildi, ka aprēķinos tas ir ņemts vērā un kopējā izdevumu-ieguvumu analīze parāda, ka tas ir izdevīgi. Par ietekmi uz vidi – arī tas ir iekļauts aprēķinos un tie parāda, ka kopējā ietekme būs nebūtiska. Attiecībā uz pārstrādes efektivitāti, ir nepieciešams investēt tikai efektīvās iekārtās, lai iegūtie materiāli būtu tādā kvalitātē, ka tos var izmantot.

* S.Sproģe lūdz komentēt, kas notiks ar jau esošajām saistībām, kas tās segs, kāds būs laiks, lai tās sakārtotu un atrisinātu?

M.Laurs sniedz atbildi, ka šis jautājums ir izrunāts ar Sabiedrisko pakalpojumu regulēšanas komisiju (Regulatoru) un jautājumu atrisināšana ir atkarīga no tā, kāda ir pašvaldību atkritumu apsaimniekotāju juridiskā forma. Pašvaldībām arī pašām būs jāveic izvērtējums, jādomā par turpmākā atkritumu apsaimniekotāja izvēli ņemot vērā to, cik turpmāk būs viegli vai sarežģīti šādus jautājumus atrisināt. Informē, ka šobrīd Saeimā ir iesniegts likumprojekts grozījumiem, kas palīdzēs pašvaldībām saprast, kas viņām ir izdevīgi.

* J.Zarandija norāda, ka Vidzemes AAR ir nesaderīgs ar plānoto administratīvi teritoriālo reformu.

R.Vesere norāda, ka šo jautājumu pārbaudīs, jo tā nevajadzētu būt.

* S.Sproģe norāda, ka konkrētas problēmas ir Madonas pašvaldībai, jo pašvaldība ir kapitāldaļu turētāja sadzīves atkritumu poligonam “Dziļā vāda” un pēc šīs reformas sanāk, ka tas viņai vairs nebūs izdevīgi. Un tā nav Madonas pašvaldības ideja, bet gan VARAM. Norāda, ka pašvaldībām ir ļoti daudz neskaidru jautājumu par juridiskām niansēm, tā piemēram ko darīt tām pašvaldībām, kurām tikko ir noslēgti jauni līgumi par sadzīves atkritumu apsaimniekošanu.

M.Laurs sniedz atbildi, ka pašvaldībām pie šī jautājuma par tā izpratni būs pašām vairāk jāpiestrādā.

R.Vesere skaidro, ka saņemtie komentāri par nepieciešamajām precizitātēm AAVP tiks izvērtēti.

* M.Kovāča pauž, ka ir skaidrs, ka nav finansiāli izdevīgi katrā pašvaldībā izveidot bioloģisko atkritumu nodalīšanas sistēmu no nešķirotajiem, bet vai arī dalīti savāktos nebūtu lietderīgi plānot pārstrādāt cik vien iespējams tuvu to rašanās vietai?

SIA “Geo Consultants” sniedz atbildi, ka dalīti vākto atkritumu sistēmas ir iespējams optimizēt. Vācot dalīti bioloģiski noārdāmos atkritumus, ja tas tiek veikts kvalitatīvi, tad nav nepieciešamība tos lieki pārvadāt un veikt pārstrādi.

* S. Sproģe sniedz priekšlikumu atvieglot normas saistībā ar to, ko varētu darīt ar kompostu tuvāk tai vietai, kur tas tiek vākts, lai tie netiktu lieku pārvadāti. Kā arī pauž, ka AAVP nav pietiekami izvērtēta pārstrāde koģenerācijā.

SIA “Geo Consultants” sniedz atbildi, ka priekšlikums ir atbalstāms. Attiecībā uz pārstrādi koģenerācijā – ir veikts aprēķins un atzīmēts, kur to var veikt, bet precīzi risinājumi vēl ir jāizdomā, jo tas ir saistīts ar lielām, privātām finansēm.

* S. Sproģe jautā, vai ir veikta aptauja par esošo koģenerācijas iekārtu iesaisti? Cik zināms, koģenerācijas iekārtu izbūve ir veikta arī no publiskā finansējuma. Ir runājusi ar lauksaimniekiem un tie būtu gatavi pieņemt vienveidīgus bioloģiskos atkritumus, piemēram, lapas, bet ar vairākiem nosacījumiem, kā piemēram, noteiktā apjomā, bez piemaisījumiem. Par šo jautājumu vēl ir jādomā.
* SIA “Geo Consultants” atbild, ka ir jāsaprot, ka ne visas koģenerācijas iekārtas ir paredzētas, lai tās darbinātu ar bioloģiski noārdāmiem atkritumiem. Ir ļoti liela problēma savietot divas plūsmas – bioloģiski noārdāmos atkritumus un lauksaimniecības atkritumus.
* R.Vesere skaidro, ka koģenerācijas stacijas, kas ir lauksaimniecībās, nevēlās pieņemt materiālu, kas saucas “atkritumi”, jo tas saistās ar lielu administratīvo slogu. Piekrīt, ka šis jautājums ir vēl diskutējams.
* S. Sproģe norāda, ir nepieciešama atsevišķa diskusija un saruna par situāciju ar Madonu un sadzīves atkritumu poligonu “Dziļā vāda”.

R.Vesere apdomās šo iespēju.

* S. Sproģe norāda, pašvaldībām ir nepieciešams atgriezt atpakaļ DRN, jo dēļ šīs reformas tas būs noderīgi, kā arī, tā būs iespēja uzlabot esošās atkritumu apsaimniekošanas sistēmas.

R.Vesere informē, ka ir paredzēts, ka pakāpeniski DRN pašvaldībām tiks atgriezts.

* Ā.Vilšķērsts papildina ar informāciju par sarežģīto situāciju Madonā tai skaitā jautā, kā atrisināt uzņemtās kredītsaistības?

R.Vesere sniedz atbildi, ka šis jautājums un aspekti vēl tiks vērtēti.

* S. Sproģe pauž, ka ir jārunā par dažādiem atkritumu veidiem, tādiem kā būvgružiem, riepām, tekstilu, lai iespēja tos pārstrādāt rašanās vietā, lai neveiktu nevajadzīgus pārvadājumus.

R.Vesere sniedz atbildi, ka par šiem jautājumiem tiek domāts.

* R.Vesere norāda, ka visi jautājumi ir apskatīti AAVP, jautājums ir par to detalizāciju, tādēļ, ja rodas vēl kādi jautājumi, visi ir aicināti tos iesniegt rakstiski.

R.Vesere slēdz sanāksmi plkst.15:15.

# Ziemeļkurzemes un Dienvidkurzemes atkritumu apsaimniekošanas reģions (turpmāk – Ziemeļkurzemes un Dienvidkurzemes AAR)

*Sanāksme noris 2020. gada 16. novembrī, tiešsaistē, 14:00-15:25*

*Sanāksmes piedalās 42 dalībnieki, to skaitā pārstāvji no VARAM, SIA “Geo Consultants”, SIA “Konsorts”.*

*Informācija par sanāksmes dalībniekiem un tiešsaistes ieraksts pieejams VARAM.*

*Sanāksmes darba kārtība:*

1. Par plāna projektu “Atkritumu apsaimniekošanas valsts plāns 2021.-2028. gadam” (turpmāk – AAVP);
2. Par Ziemeļkurzemes un Dienvidkurzemes AAR;
3. Diskusijas un jautājumi par AAVP un Ziemeļkurzemes un Dienvidkurzemes AAR.

*Sanāksmes kopsavilkums:*

* VARAM Vides aizsardzības departamenta direktore Rudīte Vesere prezentē AAVP aktualitātes.
* SIA “Geo Consultants” un SIA “Konsorts” prezentē Ziemeļkurzemes un Dienvidkurzemes AAR izveides investīciju izvērtējumu.
* Diskusijas un jautājumi par AAVP un Ziemeļkurzemes un Dienvidkurzemes AAR.
* Liepājas RAS jautā, Vai Dienvidkurzemes reģionā radītajiem reģenerējamajiem (dedzināmajiem) atkritumiem būs priekšrocības uz energoreģenerācijas izmantošanu Brocēnos? Brocēnos šobrīd dedzina atkritumus un tāpēc interesē, vai topošajam Dienvidkurzemes AAR būs priekšrocības tur dedzināt?

R.Vesere sniedz atbildi, ka tas ir atkarīgs no atkritumu kvalitātes, bet kopumā šis jautājums ir jājautā pašam uzņēmumam, kura pamatdarbība ir cementa ražošana.

* I.Emsis jautā, kurš ir izdomājis, ka ir tikai divi scenāriji – 10 AAR un 5 AAR? Norāda, ka šis pieņēmums ir destruktīvs uz pauž, ka AAR skaitam ir jāizriet no vēsturiskās analīzes un iecerēm nākotnē.

SIA “Geo Consultants” sniedz atbildi, ka 10AAR scenārijs ir pašreizējā situācija pret kuru tiek veikts salīdzinājums. Pieņemot 5 AAR perspektīvu tika skatīti vairāki kritēriji.

* D.Ošenieks pauž, ka Ventspils un Kuldīga šādā scenārijā ir vislielākie zaudētāji. Ir veikti aprēķini, ka Ventspils iedzīvotājiem maksa par sadzīves atkritumu apsaimniekošanu pieaugs par 42%.

AAVP 83.lapā ir minēts par atkritumu reģenerāciju vairākās vietās. Rodas jautājums, vai VARAM nezina, ka Ventspils jau ir uzsākusi projekta realizāciju atkritumu reģenerācijai, gūstot finansējumu no CFLA? D.Ošenieks sniedz informāciju par šo projektu.

Par atkritumu noglabāšanu poligonos tika minēts, ka atkritumi tiks noglabāti tikai sadzīves atkritumu poligonā “Janvāri”. Pirms trīs nedēļām tika publicēts informatīvais ziņojums, kurā ietverta informācija par to, kas būs tad, kad sadzīves atkritumu noglabāšanas poligoni būs aizpildīti. Šobrīd situācija būtu tāda, ka sadzīves atkritumu poligonā “Pentuļi” būtu jāveic šūnu konservācija, lai gan tajā sadzīves atkritumus vēl var noglabāt 15 gadus, bet tad, kad sadzīves atkritumu poligons “Janvāri” būs pilns, sadzīves atkritumu poligons “Pentuļi” būs atkal jāver vaļā? Vai šāda situācija ir iekļauta aprēķinos?

Papildus vēlās noskaidrot par veikto aprēķinu pamatotību, jo tajos minēts, kas sadzīves atkritumu poligonam “Pentuļi” nepieciešami 11 miljoni euro, bet pēc pašu aprēķiniem, infrastruktūras attīstībai ir nepieciešami 2,5 miljoni euro. Ja bez pamatojuma tiek pieņemts, kāds finansējuma apjoms nepieciešamas infrastruktūras attīstībai, tad sanāk, ka tā jebkuru poligonu var nosaukt par neefektīvu.

Lūdz VARAM sniegt konkrētas atbildes un korektu ekonomisko analīzi uz kā pamata tiek veidoti jaunie AAR. Šobrīd šis tiek uzskatīts par politisku lēmumu, bet ja tas tiks korekti un ekonomiski pamatoti paskaidrots, tikai tad mēs to varētu atbalstīt.

* Kuldīgas novada domes pārstāvis pauž atbalstu D.Ošenieka teiktajam.
* S.Sproģe lūdz skaidrot, vai aprēķinos ir ņemtas vērā izmaksas transporta pārāk atjaunošanai? Ir pieņemtas jaunas bezizmešu transporta normas, kā rezultātā ir jānomaina visi transportlīdzekļi. Kas segs šos izdevumus, ja jau būs jātiek galā ar visām esošajām saistībām?

SIA “Geo Consultants” sniedz atbildi, ka aprēķinos tas ir ņemts vērā.

* I.Emsis informē, ka iepriekš veidojot 10 AAR tika piesaistīti ārvalstu eksperti un tika veikts apjomīgs izvērtējums ar pamatojumu par 10 AAR izveidi. Jautā, vai veidojot šo AAR plānu, tika apskatīts iepriekšējais izvērtējums? Jautā, kādēļ labi darbojošies 10 AAR tiktu izbeigti, kāds tam ir pamatojums, vai kāds no šiem AAR darbojas slikti?

I.Emša ieskatā, būtu jāpamato, ka šie 10 AAR, vai konkrēti kurš no tiem darbojas neefektīvi un tad jārisina konkrēta problēma ar to, nevis reorganizēt labi darbojošos AAR.

I.Emsis rekomendē šo plānu apturēt.

* I.Vēvere jautā, kad un kur prezentētās izdevumu – ieguvumu analīzes būs publiski pieejamas?

R.Vesere sniedz atbildi, ka šobrīd tiek apkopoti visi saņemtie atzinumi. AAVP tiks precizēts un papildināts un tur šīs analīzes tiks parādītas.

* D.Ošenieks informē, ka ir uzrunāta Latvijas Tirdzniecības un rūpniecības kamera viedokļa paušanai, jo šis jaunais plāns ļoti skars komersantus. Pauž cerību, ka VARAM ieklausīsies šajā viedoklī un veidos sadarbību.
* I.Emsis pauž, ka AAVP ir pārsteidzīgi apgalvojumi, kā viens no tiem ir par kompostēšanu, par apjomiem, kas tiek veikti poligonos. Ir redzams, ka VARAM nav informēts par decentralizētu kompostēšanu. Ierosina veidot aptauju situācijas noskaidrošanai par decentralizēto kompostēšanu. Pārvadāt kompostu no lauku teritorijām uz poligonu ir neekonomiski, ir jāveicina kompostēšana rašanās vietā.

I.Emsis pauž, ka sastādot jauno AAR plānu, esošo, darbojošos poligonu ietilpības kapacitāte nav vērtēta.

* R.Vesere sniedz atbildi, ka kompostēšanu uz vietas neviens neplāno aizliegt. Tur, kur tā notiek, tā varēs arī notikt turpmāk.
* I.Emsis pauž, ka noteiktos kompostēšanas laukumos tiek pieņemti arī pārtikas atkritumi no Rīgas.

R.Vesere pauž, ka šī sniegtā informācija būtu jāpārbauda.

* S.Sproģe pauž, ka tikai konkrēts reģions var izlemt, kur tam ir ekonomiski izdevīgi veikt kompostēšanu un tam būtu jābūt atvieglotiem noteikumiem. Arī par pārtikas atkritumu un nešķirotu bioloģiski noārdāmu atkritumu dalītu vākšanu būtu jāizlemj reģioniem. Tāpat būtu arī ar būvgružiem – par tiem ir jāizlemj reģioniem, jo būvniecības atkritumi, ja tie sašķiroti uz vietas, sadrupināti, nav atkritumi, bet gan izmantojami materiāli.

R.Vesere atbild, ka normatīvie akti tiks pilnveidoti, un it īpaši ir jādomā par kompostēšanu. Attiecībā uz būvgružiem – esam par to, ka tos drupina uz vietas, sašķiro un izmanto uz vietas tur, kur to var izdarīt.

* R.Vesere informē, ka tiks analizēti saņemtie komentāri. Par vēlvienas sanāksmes nepieciešamību informē, ka notiks starpinstitūciju sanāksme un diskusijas un kompromisi varēs turpināties tajā.
* S.Sproģe lūdz pēc iespējas ātrāk publicēt ekonomisko pamatojumu, lai visi ar to var iepazīties un analizēt, it īpaši svarīgi tas ir reģioniem.

R.Vesere slēdz sanāksmi plkst.15:25.

# Viduslatvijas atkritumu apsaimniekošanas reģions (turpmāk – Viduslatvijas AAR)

*Sanāksme noris 2020. gada 19. novembrī, tiešsaistē, 11:00-13.00*

*Sanāksmes piedalās 49 dalībnieki, to skaitā pārstāvji no VARAM, SIA “Geo Consultants”, SIA “Konsorts”.*

*Informācija par sanāksmes dalībniekiem un tiešsaistes ieraksts pieejams VARAM.*

*Sanāksmes darba kārtība:*

1. Par plāna projektu “Atkritumu apsaimniekošanas valsts plāns 2021.-2028. gadam” (turpmāk – AAVP);
2. Par Viduslatvijas AAR;
3. Diskusijas un jautājumi par AAVP un Viduslatvijas AAR.

*Sanāksmes kopsavilkums:*

* VARAM valsts sekretāra vietniece Alda Ozola informē par sanāksmi
* VARAM Vides aizsardzības departamenta direktore Rudīte Vesere prezentē AAVP aktualitātes.
* SIA “Geo Consultants” un SIA “Konsorts” prezentē Viduslatvijas AAR izveides investīciju izvērtējumu.
* Diskusijas un jautājumi par AAVP un Viduslatvijas AAR.
* Sanāksmes laikā ir vairāki jautājumi par aprēķiniem, par to ticamību, par to, kāpēc ir nepieciešamas atkritumu apsaimniekošanas reģionu robežu maiņa un poligonu reforma, vai tas ir ekonomiski un finansiāli pamatots.
* Sanāksmes laikā tiek pausts, ka finanšu aprēķini nepārliecina, ka Brakšķos atstājot šķirošanas līniju tiešām ir izvēlēts labākais risinājums. Gan atkritumu apsaimniekošanas konsultanti, gan pašvaldību komunālie servisi, gan Latvijas pašvaldību savienība lūdz pārdomāt un tiešām diskutēt par to, kāds finansiāli ekonomiski labākais risinājums būtu nepieciešamas Latvijas poligonu reformā.
* Sanāksmes laikā VARAM norāda, ka informatīvais ziņojums par poligoniem netiks virzīts, jo visas darbības tiks iezīmētas atkritumu apsaimniekošanas plānā.
* Diskusiju dalībnieki piedāvā, ka atkritumu apsaimniekošanas plānā varētu iezīmēt, ka ir nepieciešama reforma poligonos, un ka par to notiks diskusijas ar iesaistītajā pusēm, bet pieņemt konkrētus lēmumu un plānā pateikt konkrētus skaitļus būtu pāragri.
* Kopumā diskusijā tika norādīts uz vairākiem labojumiem, kas jāveic atkritumu apsaimniekošanas plāna sadaļās (rakstiski komentāru sadaļā iesūtīti).
* Vairāki jautājumi par bioloģisko atkritumu apsaimniekošanu, par dabas resursu nodokļa atgriešanu pašvaldībās
* Diskusija par notekūdeņu dūņu apsaimniekošanu, kur tiek norādīts, ka tā netiks plānā apskatīta, bet par notekūdeņu dūņu apsaimniekošanu nākamajā gadā VARAM izstrādās stratēģiju.
* VARAM un arī konsultanti norāda, ka diskusijas laikā paustie komentāri tiks vērtēti atkritumu plānā. VARAM norāda, ka atkritumu apsaimniekošanas plānu jāapstiprina šogad, lai saņemtu Eiropas fondu finansējumu paredzētajām darbībām plānā. Sanāksme par izsludināto atkritmu apsaimniekošans plānu plānota 2.decembrī.

R.Vesere slēdz sanāksmi plkst 13.00

# Latales atkritumu apsaimniekošanas reģions (turpmāk – Latgales AAR)

*Sanāksme noris 2020. gada 20. novembrī, tiešsaistē, 13:00-14.40*

*Sanāksmes piedalās 39 dalībnieki, to skaitā pārstāvji no VARAM, SIA “Geo Consultants”, SIA “Konsorts”.*

*Informācija par sanāksmes dalībniekiem un tiešsaistes ieraksts pieejams VARAM.*

*Sanāksmes darba kārtība:*

1. Valsts sekretāra vietnieces Aldas Ozolas ievadvārdi
2. Par plāna projektu “Atkritumu apsaimniekošanas valsts plāns 2021.-2028. gadam” (turpmāk – AAVP);
3. Par Latgales AAR;
4. Diskusijas un jautājumi par AAVP un Latgales AAR.

*Sanāksmes kopsavilkums:*

* VARAM Vides aizsardzības departamenta direktore Rudīte Vesere prezentē AAVP aktualitātes.
* SIA “Geo Consultants” un SIA “Konsorts” prezentē Latgales AAR izveides investīciju izvērtējumu.
* Diskusijas un jautājumi par AAVP un Latgales AAR.
* Diskusijā Dziļās vādas poligonā iesaistītās pašvaldības, kā Jaunjelgava, Jēkabpils uzdod jautājumus par to, kāpēc Jaunjelgava, kas ir Zemgale, tiek pievienota Latgalei, lūdz skaidrot šo situāciju. Tiek jautāts par to, kas būs ar pašvaldību uzņemtajām kredītsaistībām. Jautā, kāds ir pamatojums 10 atkritumu reģionu vietā izveidot 5. Norāda, uz to, ka Dziļās vādas finanšu rādītāji ir atbilstoši, lai ar tiem varētu segt uzņemtās kredītsaistības. Kā iedzīvotājiem skaidrot, ka tarifs par atkritumu izvešanu paaugstināsies.
* Sanāksmes dalībnieki apšauba veiktos aprēķinus, lai arī tiek paskaidrots, ka visi dati ņemti no pašvaldību ziņojumiem.
* Sanāksmē diskutē par to, ka administratīvi teritoriālā reforma bija politisks lēmums, arī atkritumu reģionu reforma ir politisks lēmums, kurš nav izdiskutēts ar iesaistītajām pusēm, un lūdz atkārtoti VARAM pārdomāt šo ieceri.
* Jēkabpils norāda, ka viņi vēlētos, lai pie viņiem plānotu atkritumu dedzināšanu.
* Tiek vērsta uzmanība uz DRN jomu, ka nepieciešams ātri rīkoties, lai DRN atgrieztos pašvaldību budžetā, lai, to, piemēram, varētu novizīt dārza un parku
* VARAM sniedz atbildi, ka reformas pamatā ir konsultantu veiktie aprēķini vairākiem gadiem uz priekšu, un pamatojums tam ir, ka šādi ir visefektīvāk novirzīt finanšu resursus poligonu infrastruktūras attīstībai, kā arī galvenais mērķis ir samazināt nešķiroto atkritumu daudzumu.

R.Vesere slēdz sanāksmi plkst.14.40